  Виталий Пронин Журналистъёсын пумиськылӥз Кун Кенешысь Тазалыкез утёнъя, демографияя но семья политикая ялан ужась комиссилэн кивалтӥсез Светлана Кривилёва. Кылем арлы йылпумъянъёс лэсьтӥз, туэлы чаклам ужпумъёс сярысь мадиз. Светлана Кривилёва верамъя, быдэн 300 сюрс манет висъяськоз фельдшеръёслы но акушеръёслы.Гуртэ мыноз 92 эмъясь Кун Кенешлэн кылем арын ортчем сессиосаз эскеремын ялан ужась комиссиен дасям 7 законопроект. Туэ 1-тӥ январьысен шаерамы огез улонэ пыӵаз ни. Гуртъёсын ужаны мылкыд карись 30 аресозь егит эмъясьёслы тыриськоз 500 сюрс манет. Светлана Кривилёва верамъя, нырысь ик санэ басьтозы хирургъёсты, фтизиатръёсты, анестезиологъёсты но мукет специалистъёсты. Быдэн 300 сюрс манет висъяськоз фельдшеръёслы но акушеръёслы. Ваньмызлы талы республикалэн казнаяз чакламын 36 миллион манет. Со тырмоз 92 специалистлы: 42 врачлы но 50 фельдшерлы. Уксёез басьтон понна одно ик 5 ар ужан сярысь огкыл гожтоно. Кытчы кинэ лэзёно - чаклалоз Тазалыкез утёнъя министерство.Комиссия воштонъёс дасяз эмъян удысэн герӟаськем мукет законэ. «Гуртысь эмчи» программая егит врачъёслы сётӥське 1 миллион манет. Уноез егитъёс со уксёен городэ квартира басьто, таин валче гуртын 5 ар ужало но городэ кӧчо. Нош коньдонэнызы гуртэ ик корка басьтысалзы ке, тросэз татчы ик улыны-ужаны кыльысалзы. Со сяна, нылъёс ужаса уг вутто, декретэ пото, бӧрсьысь бӧрсе пинал ваё ке, 5 арзы озьы ик ортче. Нылпиен пукемзы ужам чот мыныны кулэ ӧвӧл. Ӵапак таӵе воштонъёс пыртыны курыса, Кун Кенеш вазиськиз Кун Думае. Программалэсь куронъёссэ чурытгес каризы ке, соку тросгес специалистъёс выжыяськозы ёросъёсы.Кутэмзэ эскероноОдӥг ужпум - законэз кутон, мукетыз - сое эскерон, макем со пайдаё ужа. Светлана Кривилёва верамъя, комиссия аслаз законъёсызъя мониторинг ортчытӥз. Кылсярысь, быдэ вуымтэ пиналъёсты утён сярысь законъя шаерысьтымы нылпиослы бер уйин калгыны уг яра. Со пумысен комиссия югдурез утисьёсын ӵош пӧртэм ужрадъёс радъялляз. Улон возьматӥз: берло дыре уйин юмшась пиналъёс чарак кулэсмизы. Таин валче нылпиос но шуге-леке ӧжытгес сюрыны кутскизы, анай-атайёс но сакгес луизы.Комиссия сюлмаськемен, шаерамы тазалыкез утёнлы сӥзем 14 форум ортчытэмын. Врачъёс тужгес пыдлось гуртъёсы потазы, калыклэсь тазалыксэ эскеризы, дэмланъёс сётъязы, куд-огзэ висисьёсты Ижысь больницаосы ӧтизы. Та ужез азинтон понна туэ бюджетын висъямын 17,5 миллион манет. Со юрттоз  диагностика ортчытонъя оборудование басьтыны, со тӥрлыкен ёросъёсы потаны. Тазалыкез утёнъя министерство котькуд районын ужанъя  нимысьтыз 7 программа дася. Кытын ке уго сюлэмынызы курадӟисьёс тросгес, кытын ке шокан ёзвиоссы лябесь. Со программаосъя ик эмъясьёслэсь бригадаос кылдытозы. Вылӥ технологиосын эмъяськон сярысь юанэз комиссия Тазалыкез утёнъя министерствоен ӵош огпол гинэ ӧз ӝутъя ни. Нимысьтыз сое эскеризы Кун Кенешлэн Президиумаз но. Туэ та удыслы республикалэн бюджетаз нырысь 11 миллион манет чакламын вал, бӧрысь эшшо 139 миллион манет ватсамын. Озьыен, эшшо тросгес калык асьме шаерамы эмъяськыны быгатоз. Секыт операциосты лэсьтон Удмуртиын арысь аре йылэ. 2010-тӥ арын 2 учреждение гинэ, вылӥ технологиосты кутыса, ужаз, али - 8 кун учреждение но 2 частной. Россиын туннэ 21 пумо юрттэт сётыны быгато ке, шаерамы - 18. Нылпиос мед вордскозы Нылпиос вордскемъя Удмуртия Приволжск федерал округын 4-тӥ интыын. Зэм, 2015-тӥ арен ӵошатоно ке, миым ӧжытгес пиналъёс вордскизы. Валля арын 22 сюрс 361 нылпи вордӥськиз ке, кылем арын - 21 сюрс 195. 2016-тӥ арын кулэмын 19 сюрс 105 адями, та, валля арын сярысь, 409-лы ӧжытгес. Шаерамы адямилэн шоро-куспо улон даурез 70 ар, Россиын - 77. Тужгес трос инсультэн но инфарктэн бырисьёс. Кыкетӥ интыын лек пыктослэсь, куинетӥ интыын сӧсырмонлэсь но аракы юонлэсь бырон, ньылетӥ интыын ӝушен но сюлэн герӟаськем учыръёс. Ужась калык пӧлын тужгес трос куло сӧсырмыса но юыса.2015-тӥ арын шаерамы 11 сюрс 400 сюан вал ке, кылем арын - 8 сюрс 604. Светлана Петровна шуэ: егитъёслэн пинал вайыны мылкыдзы медло шуыса, программа кутоно. 2015-тӥ арын нырысетӥ пинал ваемъёс  8 сюрс 402 вал ке, 2016-тӥын 916-лы ичигес. Озьы ик кулэсмо кыкетӥ но куинетӥ нылпи вайисьёс. Ньылетӥзэ но витетӥзэ  вордӥсьёс йыло, но таос туж ӧжыт. Калыкез утён, семья но демография политикая министерствоен пумиськылӥмы ни, ар ӵоже программалы ӵектонъёс дасяломы, шуэ С. Кривилёва.Елена Сараматова Туспуктэм: udmgossovet.ru Теги: гуртын КунКенешын Удмуртиезазинтон  